钦定古今图书集成/明伦汇编/官常典/第793卷 > 徐鹿卿
## 钦定古今图书集成/明伦汇编/官常典/第793卷 > 徐鹿卿

按《宋史》本传：“鹿卿字德夫，隆兴丰城人。博通经史，以
文学名于乡，后进争师宗之。嘉定十六年，廷试进士，
有司第其对居二，详定官以其直抑之，犹寘第十。调
南安军学教授。张九成尝以直道谪居，鹿卿摭其言
行，刻诸学以训。先是，周惇颐、程颢与其弟颐皆讲学
是邦，鹿卿申其教，由是理义之学复明。立养士纲条”，
学田多在溪峒，异时征之无艺，农病之，鹿卿抚恤无
逋租者。其后盗作，环城皆毁，惟学宫免，曰：“是无挠我
者。”辟福建安抚司干办公事。会汀、邵寇作，鹿卿赞画
备御，动中机会。避寇者入城，多方振济，全活甚众。郡
多火灾，救护有方。会都城火，鹿卿应诏上封事，言：“积
阴之极，其征为火；指言、惑、嬖、宠、溺燕”、私、用小人三事
尤切，真德秀称其气平论正，有忧爱之诚心。改知尤
溪县。德秀守泉，辟宰南安，鹿卿以不便养辞。德秀曰：
“道同志合，可以拯民，何惮不来？”鹿卿入白其母，欣然
许之。既至，首罢科敛之无名者，明版籍，革预借，决壅
滞，达冤抑，邑以大治。德秀寻帅闽，疏其政以劝列邑。
岁饥，处之有法，富者乐分，民无死徙最闻，令赴都堂
审察，以母丧去。诏服阕，赴枢密禀议，首言边事、楮币
主管官告院、干办诸司审计司。故相子以集英殿修
撰食祠禄，又帮司农少卿米麦，鹿卿曰：“柰何为一人
坏成法？”持不可。迁国子监主簿，入对，陈六事，曰：洗凡
陋以起事功，昭劝惩以收主柄，清班著以储实才，重
藩辅“以蔽都邑，用闽、越舟师以防海，合东南全力以
守江。”上皆嘉纳。改枢密院编修官，权右司，赞画二府，
通而守法。会右史方大琮、编修刘克庄、正字王迈以
言事黜，鹿卿赠以诗，言者并劾之，太学诸生作《四贤》
诗。知建昌军未上，而崇教、龙会两保与建、黎原、铁城
之民修怨交兵，鹿卿驰书谕之，敛手听命。既至，则宽
赋敛，禁掊克，汰赃滥，抑强御，恤寡弱，黥黠吏，训戍兵，
刱百丈砦，择兵官，城属县，治行大孚，田里歌诵。督府
横取秋苗斛面，建昌为米五千斛，鹿卿争之曰：“守可
去，米不可得，民恐失。”鹿卿请输之以共命，鹿卿曰：“民
为守计则善矣，守独不为民计乎？”卒争以免。召赴行
在，将行，盗发南丰，捕斩渠首二十人，馀不问。擢度支
郎官兼右司。入对，极陈时弊。改侍右郎官兼《敕命》删
修官兼右司。鹿卿又言当时并相之弊。宰相以甘言
诱鹿卿，退语人曰：“是牢笼也，吾不能为宰相私人。”言
者以他事诋鹿卿，主管云台观。越月，起为江东转运
判官。岁大饥，人相食，留守别之杰讳不诘，鹿卿命掩
捕食人者尸诸市。又奏授真德秀为漕时，拨钱以助
振给，不报。遂出本司积米三千馀石，减半价以粜，及
减抵当库息，出缗钱万有七千以予贫民，劝居民收
字遗孩，日给钱米，所活数百人，宴集不用乐。会岳珂
守当涂，制置茶盐，自诡兴利，横敛百出，商旅不行，国
计反屈于初。命鹿卿核之，吏争窜匿，鹿卿宽其期限，
躬自钩考，尽得其实。珂辟置贪刻吏，开告𬣙以罔民，
没其财。民李士贤有稻二千石，囚之半岁，鹿卿悉纵
舍，而劝以其馀分，皆感泣奉命。珂罢，以鹿卿兼领太
平，仍暂提举茶盐事，弛苛征，蠲米石、芜湖两务芦税。
江东诸郡飞蝗蔽天，入当涂境，鹿卿露香默祷，忽飘
风大起，蝗悉度淮。之杰密请移鹿卿浙东提点刑狱，
加直秘阁兼提举常平。鹿卿言：“罢浮盐经界碱地，先
撤相家所筑，就捕者自言我相府人。”鹿卿曰：“行法必
自贵近始。”卒论如法。丞相史弥远之弟，通判温州，利
韩世忠家宝玩籍之，鹿卿奏削其官。初，鹿卿檄衢州
推官冯惟说决婺狱，惟说素廉平，至则辨曲直，出淹
禁，大家不快其为，会乡人居言路，迺属劾惟说。州索
印纸，惟说笑曰：“是犹可以仕乎？”自题诗印纸而去。衢
州郑逢辰以缪举，鹿卿以委使不当，相继自劾，且共
和其诗，御史兼二人劾罢之。及知泉州，改赣州，皆辞。
迁浙西提点刑狱、江淮都大坑冶，皆以病固辞，遂主
管玉局观。及召还，又辞。改直宝章阁、知宁国府，提举
江东常平，又辞。淳祐三年，以右司召，犹辞。丞相杜范
遗书曰：“直道不容使人击节，君不出岂以冯惟说故
耶？惟说行，将有命矣。”鹿卿迺出。擢太府少卿兼右司。
入对，请定国本，正纪纲，立规模。时事多艰，人心易摇，
无独力任重之臣，无守节仗义之士，愿早决大计。上
嘉纳之。兼中书门下省检正诸房公事兼崇政殿说
书。逾年，兼权吏部侍郎。时议使执政分治兵财，鹿卿
执议不可。以疾丐祠，迁右文殿修撰、知平江府兼发
运副使，力丐祠，上谕丞相挽留之。召权兵部侍郎，固
辞。上令丞相以书招之。鹿卿至，又极言君子小人切
于当世之务。兼国子祭酒，权礼部侍郎兼同修国史
兼实录院同修撰兼侍讲兼权给事中。鹿卿言：“琐闼之职，无所不当问，比年命下而给、舍不得知，请复旧
制。”从之。上眷遇深笃，而忌者寖多有撰伪疏托鹿卿
以传播，历抵宰相至百执事，鹿卿初不知也，遂力辨
上前，因乞去，上曰：“去则中奸人之计矣。”令临安府根
捕，事连势要，狱不及竟。迁礼部侍郎。累疏告老，授宝
章阁待制、知宁国府，而引年之疏五上，不允。提举鸿
禧观，遂致仕，进华文阁待制。卒，遗表闻，赠四官。鹿卿
居家孝友，喜怒不形，恩怨俱泯，宗族乡党各得欢心。
居官廉约清峻，毫发不妄取，一庐仅蔽风雨。所著有
《泉谷文集》《奏议、讲义》《盐楮议政槁》《历官对越集》，手编
《汉唐文类》《文苑菁华》，谥清正。